‘Plaasmoordenaar’ jare later in hofAndrew Ndlovu (Foto: Ian Cameron via Facebook) Die Zimbabwiër wat verlede Donderdag in hegtenis geneem is vir die moord op Christine Robinson (59) in Julie 2014, het Maandag in die landdroshof in Thabazimbi in Limpopo verskyn. Mashudu Malabi-Dzhangi, woordvoerder van die Nasionale Vervolgingsgesag (NVG), het bevestig die 30-jarige Andrew Ndlovu, ook bekend as Andrew Druza, het in die hof op aanklagte van moord, verkragting, huisbraak met die opset om te steel en diefstal verskyn. Hy staan ook tereg op die aanklag van die oortreding van die Immigrasiewet. Sy hofsaak is eers uitgestel vir verdere ondersoek en hy sal na verwagting weer op 13 Augustus in die hof verskyn. Die polisie het Ndlovu Donderdagaand in Johannesburg vasgetrek (Foto: Ian Cameron via Twitter) Maroela Media het vroeër berig Ndlovu is verlede Donderdagaand, ses jaar na die moord op Robinson, in Johannesburg vasgetrek. Hy het glo die afgelope vier jaar onder ŉ skuilnaam in Johannesburg gewerk. Ian Cameron, onafhanklike misdaadkenner, het saam met oudkol. Sakkie Louwrens wat destyds die ondersoekbeampte in Robinson se moord was, gewerk om Ndlovu vas te trek. Cameron was by toe die polisie Ndlovu om Donderdagaand 21:00 by sy woning in Crosby, Johannesburg, in hegtenis geneem het. Hy is Vrydag van Gauteng na die gevangenis in Thabazimbi geskuif. Robinson is in Julie 2014 verskeie kere met ŉ mes in haar huis by die Rra-Ditau Bush Lodge gesteek en toe glo verkrag en beroof. Ndlovu het daarna op die vlug geslaan. Hy was ten tyde van die voorval ŉ werknemer by die lodge en het toe al glo langer as 10 jaar vir Robinson gewerk.